Κοινή θέση (ΕΚ) αριθ. 31/2001

που καθορίστηκε από το Συμβούλιο στις 16 Ιουλίου 2001

για την έκδοση του κανονισμού (ΕΚ) αριθ. .../2001 του Ευρωπαϊκού Κοινοβουλίου και του Συμβουλίου, της ...., για την τροποποίηση του κανονισμού (ΕΚ) αριθ. 2223/96 του Συμβουλίου όσον αφορά τη χρήση του ΕΣΟΛ 95 για τον καθορισμό των συνεισφορών των κρατών μελών στον ίδιο πόρο που βασίζεται στον ΦΠΑ

(2001/C 307/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

την πρόταση της Επιτροπής(1),

Αποφασίζοντας σύμφωνα με τη διαδικασία του άρθρου 251 της συνθήκης(2),

Εκτιμώντας τα ακόλουθα:

(1) Το άρθρο 8 του κανονισμού (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(3) προβλέπει ότι, το ευρωπαϊκό σύστημα ολοκληρωμένων οικονομικών λογαριασμών (ΕΣΟΛ), δεύτερη έκδοση, θα χρησιμοποιείται ως το ισχύον ευρωπαϊκό σύστημα ολοκληρωμένων οικονομικών λογαριασμών για τους σκοπούς του προϋπολογισμού και των ιδίων πόρων, όπως ορίζει ο κανονισμός (ΕΟΚ, Ευρατόμ) αριθ. 1552/89 του Συμβουλίου(4), ενόσω η απόφαση 94/728/ΕΚ, Ευρατόμ(5) παραμένει εν ισχύι.

(2) Τα στοιχεία του ΕΣΟΛ, δεύτερη έκδοση, δεν είναι πλέον διαθέσιμα στο επίπεδο λεπτομέρειας που απαιτείται για τον καθορισμό του ιδίου πόρου που βασίζεται στον ΦΠΑ.

(3) Αυτό δεν επηρεάζει τις διαδικασίες που συμφωνήθηκαν για τον καθορισμό του ιδίου πόρου που βασίζεται στο ΑΕΠ.

(4) Συνιστάται να χρησιμοποιούνται τα καλύτερα διαθέσιμα στατιστικά στοιχεία για τον καθορισμό των συνεισφορών των κρατών μελών στον προϋπολογισμό.

(5) Η χρήση στοιχείων που βασίζονται στο νέο ευρωπαϊκό σύστημα ολοκληρωμένων οικονομικών λογαριασμών (ΕΣΟΛ 95) για τον καθορισμό των ιδίων πόρων που βασίζονται στον ΦΠΑ, δεν έχει αντίκτυπο στο επίπεδο των ιδίων πόρων ούτε στην κατανομή τους μεταξύ των κρατών μελών.

(6) Ζητήθηκε η γνώμη της επιτροπής του στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου(6) σύμφωνα με το άρθρο 3 της εν λόγω απόφασης.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 8 του κανονισμού (ΕΚ) αριθ. 2223/96, παρεμβάλλεται η ακόλουθη παράγραφος:

"1.α. Για τους σκοπούς του καθορισμού του ιδίου πόρου που βασίζεται στον ΦΠΑ, και κατά παρέκκλιση από την παράγραφο 1, τα κράτη μέλη μπορούν να χρησιμοποιούν στοιχεία που βασίζονται στο νέο ευρωπαϊκό σύστημα ολοκληρωμένων οικονομικών λογαριασμών (ΕΣΟΛ 95), ενόσω η απόφαση 94/728/ΕΚ, Ευρατόμ παραμένει εν ισχύι."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) EE C 29 Ε της 30.1.2001, σ. 266.

(2) Γνώμη του Ευρωπαϊκού Κοινοβουλίου της 3ης Απριλίου 2001 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 16ης Ιουλίου 2001, και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 310 της 30.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 995/2001 της Επιτροπής (ΕΕ L 139 της 23.5.2001, σ. 3).

(4) ΕΕ L 155 της 7.6.1989, σ. 1· κανονισμός ο οποίος καταργήθηκε και αντικαταστάθηκε από τον κανονισμό (ΕΚ, Ευρατόμ) αριθ. 1150/2000 (ΕΕL 130 της 31.5.2000, σ. 1).

(5) ΕΕ L 293της 12.11.1994, σ. 9.

(6) ΕΕ L 181της 28.6.1989, σ. 47.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Στις 20 Σεπτεμβρίου 2000, η Επιτροπή διαβίβασε στο Συμβούλιο πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 2223/96 του Συμβουλίου όσον αφορά τη χρήση του ΕΣΟΛ 95 για τον καθορισμό των συνεισφορών των κρατών μελών στον ίδιο πόρο που βασίζεται στον ΦΠΑ.

2. Η παραπάνω πρόταση βασίζεται στο άρθρο 285 της συνθήκης σύμφωνα με το οποίο εφαρμόζεται η διαδικασία συναπόφασης με το Ευρωπαϊκό Κοινοβούλιο του άρθρου 251.

3. Το Ευρωπαϊκό Κοινοβούλιο έδωσε τη γνώμη του σε πρώτη ανάγνωση στις 3 Απριλίου 2001.

4. Στις 16 Ιουλίου 2001, το Συμβούλιο ενέκρινε την κοινή του θέση σύμφωνα με το άρθρο 251 της συνθήκης.

ΙΙ. ΣΤΟΧΟΣ ΤΗΣ ΠΡΟΤΑΣΗΣ

Η πρόταση αποσκοπεί στην τροποποίηση του κανονισμού (ΕΚ) αριθ. 2223/96 προκειμένου να επιτραπεί, για τον καθορισμό του ιδίου πόρου που βασίζεται στον ΦΠΑ, και κατ' εξαίρεση από την παράγραφο 1, στα κράτη μέλη να κάνουν χρήση των στοιχείων του νέου ευρωπαϊκού συστήματος ολοκληρωμένων λογαριασμών (ΕΣΟΛ 95), ενώ παραμένει σε ισχύ η απόφαση 94/728/ΕΚ, Ευρατόμ.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση ακολουθεί την πρόταση της Επιτροπής με προσθήκη μιας αιτιολογικής σκέψης, την οποία πρότεινε το Ευρωπαϊκό Κοινοβούλιο.

Αιτιολογικές σκέψεις

Το Συμβούλιο πρόσθεσε μια νέα αιτιολογική σκέψη 5 προκειμένου να επιβεβαιώσει ότι η χρήση που βασίζεται στο νέο ευρωπαϊκό σύστημα ολοκληρωμένων λογαριασμών (ΕΣΟΛ 95) για τους σκοπούς του καθορισμού του ιδίου πόρου που βασίζεται στον ΦΠΑ δεν έχει κανένα αντίκτυπο στο επίπεδο των ίδιων πόρων και στο ισοζύγιό τους μεταξύ των κρατών μελών. Η αλλαγή αυτή ακολουθεί την τροπολογία αριθ. 1 του Ευρωπαϊκού Κοινοβουλίου με συμφωνία της Επιτροπής.

Η τροπολογία 2 του Ευρωπαϊκού Κοινοβουλίου δεν περιλαμβάνεται προς το παρόν, αφού η Επιτροπή δεν θεωρεί τον κανονισμό αυτό ως το κατάλληλο μέσο για την εισαγωγή αυτής της δέσμευσης. Το Συμβούλιο χαιρετίζει, ωστόσο, την πρόθεση της Επιτροπής να βελτιώσει την πληροφόρηση που παρέχει στο Ευρωπαϊκό Κοινοβούλιο για τους ίδιους πόρους.

Ούτε το Συμβούλιο ούτε η Επιτροπή μπορεί να αποδεχτεί την τροπολογία αριθ. 3 που πρότεινε το Ευρωπαϊκό Κοινοβούλιο. Η διαθεσμική συμφωνία της 6ης Μαΐου 1999 δεν περιλαμβάνει τη διαδικασία που προτείνει αυτή η τροπολογία. Από νομική άποψη δεν είναι δυνατό να τροποποιηθεί αυτή η συμφωνία με μέτρα μιας αιτιολογικής σκέψης ή ακόμα και μέσω μιας διάταξης αυτού του κανονισμού.

IV. ΣΥΜΠΕΡΑΣΜΑ

Το Συμβούλιο θεωρεί ότι όλες οι τροποποιήσεις που εισήγαγε το Συμβούλιο στην κοινή του θέση είναι πλήρως ευθυγραμμισμένες με τους στόχους του προτεινόμενου κανονισμού. Δεν είναι δυνατόν να τροποποιηθεί η διαθεσμική συμφωνία μέσω αυτού του κανονισμού.